4.Tallinna Halduskohtu 1. aprilli 2002. a määrusega samas haldusasjas lõpetati HKMS § 24 lg 1 p 1 alusel asja menetlus ja saadeti asi HKMS § 24 lg 4 alusel pädeva kohtu määramiseks Riigikohtule. Halduskohus leidis, et enne 1. jaanuari 2002 linnakohtule esitatud avaldus alusetult vabaduse võtmisega tekitatud kahju hüvitamiseks tuleb läbi vaadata enne Riigivastutuse seaduse jõustumist kehtinud alustel ja korras ning selle nõude menetlemiseks halduskohtus puudub seaduslik alus. Vastavalt Riigi poolt isikule alusetult vabaduse võtmisega tekitatud kahju hüvitamise seaduse §-le 4 lg 6 oli isikul õigus esitada kohtule hagi hüvitise saamiseks. Järelikult tuli sellise nõudega pöörduda maa- või linnakohtusse, mitte aga halduskohtusse. Seda seisukohta kinnitab Riigivastutuse seaduse § 31 lg 5.